J Jasličky premeňme na kolísku,

vďačnosťou naplňme chatku nízku,

podušku vysteľme snami.

Jasavú vianočnú pieseň stíška

položme pokorne pred Ježiška.

Ježiško, ostaň že s nami.

K  Koledníci, chlapci malí,

 pesničky nám rozsypali

 večer pod oblôčkom.

 O príchode Jezuliatka

 počúva dnes každá chatka

 s rozjasneným očkom.

L Láska Božia, láska veľká

 deťom vkladá do hrdielka

 pieseň o jasličkách.

 Dieťa čo sa narodilo,

radosťou ich obdarilo,

zažalo jas v líčkach.

M Mária, matička za jasľami,

v jasličkách Ježiško v troške slamy,

/:hľa, kúsok raja!:/

Túžba ma ku tebe, Matka, ženie,

smiem tvoje jediné potešenie

/:kolísať aj ja?:/

N Neviniatka, neviniatka,

ako neplakať!

Matka by vás mala hladkať

a nie vraždiť kat.

Pred ním musí Syn i matka

z vlasti utekať.

O Ovečky belavé, ovce čierne,

 ovečky stratené, ovce verné,

 už je tu pastier nový.

 Poďteže pozrieť sa do maštaľky,

 poskočte, zazvoňte na hrkálky

 malému Ježiškovi.

P Pastieri, prví ste na svete,

 dieťa čo privítať idete,

 pristúpte potichučky.

 V podobe dobrého pastiera

 radostne k ovečkám vystiera

 malučké svoje rúčky.

R Ružičky voňajú na tom kríčku,

 akoby schystané na kytičku.

 Raz z neho korunu spletú.

 Prosím vás, ružičky, opatrne ...

 Ukryte, stiahnite svoje tŕne!

 Nevinné dieťatko je tu.

S Stromček plakal, keď ho sťali,

 poranili, poviazali.

 Nebolo v tom zlosti.

 Stromček, ešte smutno je ti?

 Pozri, šťastné tváre detí –

 a plač od radosti!

T Traja králi jednou z hviezd

 dávajú sa cez púšť viesť,

 idú k Ježiškovi.

 Veď ma hviezda, pusť ma púšť,

 aj ja idem, pusť ma, pusť,

 začať život nový.

U  Uspávanku plnú taju

 ústa šepcú, srdcia tkajú

 od Vianoc do Vianoc.

 Oči sa už zatvárajú,

 srdce letí k raju, k raju...

 Tichá noc, svätá noc.

V Vinič si ty, plodná réva,

 ktorej nebo sladkosť vlieva,

 a ja planá ratolesť.

 Ruka, ktorá štepí, zraní.

 Keď však dozriem v požehnaní

 zabudnem aj na bolesť.

Z Zvony sa nám rozjasali z veží,

 radostná zvesť po chalúpkach beží:

 /:Bohu nech je sláva, ľuďom mier.:/

 Počúvajte pieseň o pokoji

 všetci sme dnes Boží, všetci svoji,

 /:Ježiško sa dotkol našich dvier.:/

Juraj Hatrík

Svätá rodina

Fragment vianočnej abecedy [13]

[J,K,L,M,N,O,P,R,S,T,U,V,Z]

Vianočný príbeh – cyklus II.

pre dievčenský/detský zbor (+ sóla) a klavír

na texty:.............................................

Bratislava, december 2017 – marec 2018